Μια Βραδιά στο Νότινγκ Χιλ

Μια Βραδιά στο Νότινγκ Χιλ (αγγλικά: Notting Hill) είναι βρετανική αισθηματική κομεντί, παραγωγής 1999 σε σκηνοθεσία Ρότζερ Μίσελ. Το σενάριο έγραψε ο Ρίτσαρντ Κέρτις, σεναριογράφος της ταινίας Τέσσερις γάμοι και μία κηδεία (Four Weddings and a Funeral, 1994). Πρωταγωνιστούν οι Τζούλια Ρόμπερτς και Χιου Γκραντ. Ο άσημος ιδιοκτήτης ταξιδιωτικού βιβλιοπωλείου, Γουίλ, βρίσκει τον έρωτα της ζωής του στο πρόσωπο της διάσημης Αμερικανίδας ηθοποιού Άννα Σκοτ. Όταν αυτή ανταποκρίνεται, ο Γουίλ γρήγορα θα συνειδητοποιήσει πόσο δύσκολο είναι να έχεις σχέση με μια σταρ του κινηματογράφου. Το Μια Βραδιά στο Νότινγκ Χιλ κυκλοφόρησε στους κινηματογράφους των Ηνωμένων Πολιτειών στις 28 Μαΐου 1999 και στο Ηνωμένο Βασίλειο στις 21 Μαΐου 1999. Απέσπασε εξαιρετικά σχόλια από τους κριτικούς, έγινε μεγάλη εισπρακτική επιτυχία αποφέροντας 363,8 εκατομμύρια δολάρια παγκοσμίως και έλαβε τρεις υποψηφιότητες για Χρυσή Σφαίρα.

 Ο Γουίλιαμ "Γουίλ" Θάκερ είναι ιδιοκτήτης βιβλιοπωλείου στο Νότινγκ Χιλ. Παλεύει να ξεπεράσει το διαζύγιο αφού η σύζυγός του τον εγκατέλειψε για κάποιον άλλο. Συγκατοικεί με έναν Ιρλανδό εκκεντρικό τύπο, τον Σπάικ. Μια μέρα ο Γουίλ θα συναντήσει την διάσημη ηθοποιό Άννα Σκοτ όταν αυτή θα μπει μέσα στο βιβλιοπωλείο. Αργότερα θα ξανασυναντηθούν στο δρόμο όταν ο Γουίλ κατά λάθος θα ρίξει μια πορτοκαλάδα πάνω στην Άννα. Τότε προσφέρεται να πάνε στο σπίτι του, που βρίσκεται ακριβώς απέναντι ώστε να μπορέσει να αλλάξει. Εκείνη δέχεται, αλλάζει ρούχα και αιφνιδιάζει τον Γουίλ με ένα φιλί. Έτσι αρχίζει μια αμοιβαία έλξη. Μέρες αργότερα, ο Γουίλ ρωτά τον Σπάικ αν τον ζήτησε κανένας. Ο Σπάικ δε θυμόταν κάτι συγκεκριμένο εκτός του ότι κάποια Αμερικανίδα με το όνομα Άννα τηλεφώνησε. Η Άννα μένει στο ξενοδοχείο Ριτζ με το όνομα Φλιντστόουν και ζητά από τον Γουίλ να την επισκεφτεί. Το δωμάτιο της όμως έχει κατακλυστεί από τον τύπο και ο Γουίλιαμ κατά λάθος περνιέται για δημοσιογράφος. Τότε αρχίζει και παίρνει συνεντεύξεις από όλο το καστ της ταινίας. Καταλήγει να μιλήσει στην Άννα όπου και την καλεί να έρθει στο πάρτι γενεθλίων της αδερφής του, Χάνυ. Εκεί, στο σπίτι του Μαξ και της Μπέλα, η Άννα αισθάνεται πολύ άνετα. Αφού το πάρτι τελειώσει οι δυο τους θα μπουν παράνομα σε μια πλατεία. Συνεχίζουν να βγαίνουν, πηγαίνουν για φαγητό και σινεμά. Η Άννα τον καλεί στο δωμάτιό της και εκεί θα γνωρίσει τον Αμερικανό φίλο της Άννα, Τζεφ. Η Άννα ζητά συγνώμη από τον Γουίλ και αυτός παριστάνοντας το σερβιτόρο αντιλαμβάνεται ότι πρέπει να φύγει. Αργότερα η Άννα πηγαίνει στο σπίτι του Γουίλ ελπίζοντας να μείνει εκεί, έχοντας χωρίσει τον Τζεφ. Εν τω μεταξύ έχουν κυκλοφορήσει στον τύπο κάτι γυμνές φωτογραφίες που είχε τραβήξει πριν γίνει διάσημη και χρειάζεται ένα μέρος να κρυφτεί. Το ζευγάρι περνάει τη νύχτα μαζί για πρώτη φορά. Το επόμενο πρωί, αμέτρητοι ρεπόρτερ έχουν περικυκλώσει το σπίτι. Ο Σπάικ είναι υπεύθυνος για όλη αυτήν την κατάσταση. Γεμάτη θυμό η Άννα φεύγει προδομένη και ο Γουίλ αποφασίζει να την ξεχάσει. Ένα χρόνο μετά, η Άννα επιστρέφει στο Λονδίνο για να γυρίσει μια νέα ταινία. Ο Γουίλ την επισκέπτεται στα γυρίσματα, μετά από πρόσκληση της ίδιας. Εκεί θα ακούσει κατά λάθος μια συζήτηση της Άννα με τον συμπρωταγωνιστή της που του λέει ότι ο Γουίλ είναι "απλά κάποιος". Απογοητευμένος ο Γουίλ, φεύγει. Την επόμενη μέρα, η Άννα πηγαίνει στο βιβλιοπωλείο, ελπίζοντας να διορθώσει τα πράγματα μεταξύ τους, αλλά ο Γουίλ, ακόμα πληγωμένος, την απορρίπτει. Αργότερα, οι φίλοι του Γουίλ του λένε ότι έκανε το μεγαλύτερο λάθος αφήνοντάς της να φύγει. Όλοι μαζί αρχίζουν να ψάχνουν την Άννα σε όλο το Λονδίνο. Τελικά φτάνουν στη συνέντευξη τύπου της Άννα και ο Γουίλ την πείθει να μείνει στην Αγγλία μαζί του. Οι δυο τους παντρεύονται και η ταινία τελειώνει με την Άννα, έγκυο, να είναι ξαπλωμένη στα πόδια του Γουίλ πάνω σε ένα παγκάκι, στο Νότινγκ Χιλ. Τζούλια Ρόμπερτς στο ρόλο της Άννα Σκοτ Χιου Γκραντ στο ρόλο του Γουίλιαμ "Γουίλ" Θάκερ Έμα Τσέιμπερς στο ρόλο της Χάνυ Θάκερ Χιου Μπόνεβιλ στο ρόλο του Μπέρνι Ρις Ίφανς στο ρόλο του Σπάικ Τιμ ΜακΊννερνι στο ρόλο του Μαξ Τζίνα Μακί στο ρόλο της Μπέλλα Τζέιμς Ντρέιφους στο ρόλο του Μάρτιν Έμιλυ Μόρτιμερ στο ρόλο της πιθανής φιλενάδας του Γουίλ Με προϋπολογισμό 42 εκατομμύρια δολάρια, η ταινία Μια Βραδιά στο Νότινγκ Χιλ έκανε άνοιγμα τριημέρου στη 2η θέση με 21,8 εκατομμύρια δολάρια. Απέφερε 116 εκατομμύρια δολάρια στο αμερικανικό box office και 247,8 εκατομμύρια δολάρια παγκοσμίως. Παγκοσμίως συγκέντρωσε 363,8 εκατομμύρια δολάρια. Ο σεναριογράφος της ταινίας Ρίτσαρντ Κέρτις, ανέφερε ότι το αρχικό σενάριο ήθελε τη Χάνυ να είναι υπάλληλος σε ένα δισκοπωλείο απέναντι από το βιβλιοπωλείο του Γουίλ και την Άννα την ερωτική αντίπαλο. Η ταινία θα τέλειωνε με τον Γουίλ να διαλέγει τη Χάνυ. Ο Κέρτις αποφάσισε όμως ότι δεν του άρεσε αυτή η τροπή για την Άννα και έτσι έκανε τη Χάνυ την αδερφή του Γουίλ. Ο σκηνοθέτης Ρότζερ Μίσελ και ο Κέρτις είπαν ότι η επιλογή για τους πρωταγωνιστικούς ρόλους ήταν από την αρχή η Τζούλια Ρόμπερτς και ο Χιου Γκραντ. Μια Βραδιά στο Νότινγκ Χιλ στο IMDb